Ásdís Hjálmsdóttir , spjótkastari og þrefaldur Ólympíufari , ætlar að leyfa fólkinu í landinu að fá innsýn í sitt líf á morgun , fimmtudaginn 5. nóvember . Ásdís mun taka yfir Instagram síðu ÍSÍ @isiiceland og taka upp sinn dag á Instagram Story . Ásdís Hjálmsdóttir keppti í spjótkasti á Ólympíuleikunum árin 2008 , 2012 og 2016 . Hún stefnir á þátttöku á sínum fjórðu Ólympíuleikum 2020 . Árin 2006 , 2010 , 2012 , 2014 og 2016 keppti hún í spjótkasti á Evrópumóti í frjálsum íþróttum og árin 2009 , 2011 , 2013 , 2015 og 2017 á heimsmeistaramóti í frjálsum íþróttum . Ásdís er Íslandsmethafi í spjótkasti með kast upp á 63,43 metra , sem hún setti 12. júlí 2017 í Joensuu í Finnlandi . Sama ár lenti hún í 11. sæti á Heimsmeistaramótinu í London . Hún er ekki einungis besti spjótkastari landsins í kvennaflokki heldur á hún einnig Íslandsmetið í kúluvarpi með kasti upp á 16,53 metra . Metið setti hún þann 12. september sl. og sló þar með 27 ára gamalt Íslandsmet Guðbjargar Hönnu Gylfadóttur . Ásdís á einnig Íslandsmetið í kúluvarpi innanhúss , 15,96 metra sem hún setti árið 2017 . Þeir sem vilja fylgjast með íslensku afreksíþróttafólki æfa , keppa og takast á við hversdagsleikann geta fylgt Instagram síðu ÍSÍ og fengið upplifunina beint í símann .